《中流砥柱歌寿太宰闻公》
明代·高拱

君不见大河九曲来昆仑，苍茫万里浮乾坤。悬崖绝阪任倾没，惟有当冲一柱岿然存。

芙蓉直峭凌烟雾，不向他山资倚附。冥杳应知参井邻，嵯岈那许猿猱度。

天生神物障鸿涛，况有神人修作劳。孤标上作擎天柱，巨轴深撑断足鳌。

龙门碣石互吞吐，白练翻飞自今古。独压坤维震荡中，鲸掀鼍踊空号怒。

灵秘千年会降神，太宰浩气凌苍旻。浇之不浊撼不动，万仞之壁同嶙峋。

夙抱孤忠事天子，贤豪总入衡铨里。百辟咸瞻岱华峰，九重自识尚书履。

坐镇畏途还雅风，江河力挽使朝东。风波满眼一时定，柱石应推第一功。

忆昔题诗杏园处，即随鸾凤丹霄翥。岂期今日共金貂，却喜从来依玉树。

玉树金貂春复春，素交岁晚更相亲。各将水蘖酬初约，欲比琼瑶愧不伦。

生年七十古来少，龙马精神共矫矫。召公欲去周公留，整顿还期济时了。

保乂由来属老成，千秋万载翊承明。预将缣素图雄观，为证他年带砺盟。

作者简介：高拱（1513年1月19日—1578年8月4日），字肃卿，号中玄。开封新郑人。中国明代嘉靖、隆庆时大臣。嘉靖二十年（1541年）进士。朱载垕为裕王时，任侍讲学士。嘉靖四十五年（1566年）以徐阶荐，拜文渊阁大学士。隆庆五年（1571年）升任内阁首辅。明神宗即位后，高拱以主幼，欲收司礼监之权，还之于内阁。与张居正谋，张居正与冯保交好，冯保进谗太后责高拱专恣，被勒令致仕。万历六年（1578年）卒于家中，次年赠复原官。著作有《高文襄公集》。